Mikroprocesorový gigant sa chce údajne zbaviť značky Atom. Objavili sa aj ďalšie testy nových čipov na báze Silvermont či porovnanie s AMD Jaguar.
So správami o novej generácii úsporných procesorov od Intelu postavenej na architektúre Silvermont sa v posledných dňoch roztrhlo vrece. Niet sa čomu čudovať. Veď uvedenie je už doslova za rohom, pričom prvé čipy by mali doraziť zrejme už na prelome augusta a septembra. Poďme sa teda na tie podstatné novinky bližšie pozrieť.
Prvé procesory na báze Intel Silvermont by mali doraziť už na prelome augusta a septembra (Zdroj:
chinese.vr-zone.com)
Značka Atom sa vytratí?
Prvá správa môže byť tak trochu šokom. Server Digitimes.com s odvolaním na zdroje z dodávateľského reťazca totiž uvádza, že Intel zvažuje postupnú elimináciu značky Atom zo svojho portfólia mikroprocesorov. Je síce pravda, že zatiaľ nejde o oficiálnu informáciu, no ako sa hovorí: "bez vetra sa ani lístok nepohne". Dôvodom má byť spojitosť značky skôr s low-endovými produktmi, ktoré v očiach zákazníkov znamenajú veľmi nízky výkon. Dáva to zmysel? Zdá sa, že áno.
Už dlhšiu dobu vieme, že nové úsporné čipy s architektúrou Silvermont ponesú okrem názvu Atom aj označenie Celeron či Pentium, ktoré z historického hľadiska predstavujú pre "modrého výrobcu" veľmi významné značky. Po novom sa tak zrejme budeme stretávať s procesormi Pentium a Celeron postavenými na základoch čipov Haswell i Silvermont. Architektúra Silvermont pritom vychádza z tej súčasnej "Saltwell", ktorá poháňa predovšetkým dnešné čipy Intel Atom.
Intel ale obracia a novým procesorom chce dodať punc vyššieho výkonu aj zmenou označenia. Daným krokom vraj chce odstrániť psychologickú bariéru a naštartovať dopyt. Nemôžme ale zároveň očakávať, že značka Atom zmizne akoby "mávnutím čarovného prútika". Útlm to bude skôr pozvoľný. Podľa uniknutých informácií už totiž vieme, že výrobca v určitých prípadoch pri čipoch Silvermont názvy Atom ešte ponechá.
Jasnejší obraz o výkone
Aj vzhľadom na únik ďalších výsledkov testov nemôžeme (zatiaľ) značku Atom úplne zatracovať. Web Liliputing.com totiž upozornil, že populárnym multiplatformovým testom Geekbench bol "prepasírovaný" už aj práve nový štvorjadrový procesor Intel Atom Z3770 s taktom 1,46 GHz. Ten zrejme prináleží do platformy Bay Trail-T určenej pre budúce tablety s operačným systémom Windows ako aj Android.
Výsledok procesora Intel Atom Z3770 v teste Geekbench (Zdroj: browser.primatelabs.com)
V tomto teste získal procesor konkrétne 2 093 bodov. Server Liliputing.com daný výsledok vzal a porovnal ho s výsledkami súčasných čipov Atom platforiem Clover Trail a Clover Trail+ pre notebooky, tablety a rôzne konvertibilné zariadenia. Veľmi zaujímavé je aj porovnanie s novými úspornými čipmi AMD Kabini (lacné notebooky) a Temash (tablety, hybridy), ktoré spoliehajú na architektúru Jaguar.
Intel Atom Z3770 v porovnaní so súčasnou generáciou a konkurenciou (Zdroj: Liliputing.com)
Model Intel Atom Z2760 s dvomi jadrami, technológiou HyperThreading a taktom 1,8 GHz získal v rovnakom teste len 1 425 bodov, pričom Atom Z2580 s frekvenciou 2 GHz siahol na skóre 1 473 bodov. Oproti súčasnej generácii procesorov Atom s oveľa vyššou pracovnou frekvenciou teda ide o decentné zlepšenie.
Za riešeniami od AMD ale nový Atom nestíha. Procesor AMD A6-1450 so štyrmi jadrami, frekvenciou 1 GHz až 1,4 GHz (Turbo) a TDP 8 W totiž dosahuje skóre 2 769 bodov. Ešte lepšie si počína štvorjadrový model A5-5000 s taktom 1,5 GHz bez funkcie Turbo s TDP na úrovni 15 W, ktorý si uchmatol 2 893 bodov.
Všetko je zatiaľ otvorené
Dôležité je však uviesť, že nový Atom Z3770 bude zrejme o niečo úspornejší. Hoci zatiaľ nie je známy presný údaj o jeho hodnote TDP, môžeme ho odhadnúť niekde okolo úrovne 3 až 4 W. Zároveň nesmieme zabúdať na fakt, že test bol vykonaný na prototype zariadenia vybavenom zrejme predprodukčným čipom, a tak môže byť dané skóre pri finálnych produktoch o niečo odlišné.
Tak či onak, získavame ďalší malý diel do skladačky menom Intel Silvermont. Už dávnejšie totiž unikol test podobného čipu s taktom len 1,1 GHz. Ten v populárnom testovacom nástroji pre Android s názvom AnTuTu získal 43 416 bodov. K tomuto výsledku sa aktuálne pridal výsledok rovnakého procesora na takte 1,46 GHz, pričom identická výška frekvencie v porovnaní s modelom Atom Z3770 nemusí byť náhodná. Od benchmarku AnTuTu si tak procesor pri tejto frekvencii vyslúžil 49 689 bodov, píše stránka TalkAndroid.com.
Skóre neznámeho čipu Atom v nástroji AnTuTu (Zdroj: TalkAndroid.com)
Pritom aktuálne zrejme najvýkonnejší ARM procesor Qualcomm Snapdragon 800 so štyrmi jadrami a frekvenciou 2,3 GHz tikajúci v novej verzii smartfónu Samsung Galaxy S4 (GT-I9506) dosahuje skóre "len" niečo vyše 31 000 bodov, upozornil web GSMArena.com. Prehliadať ale nesmieme nedávnu informáciu o tom, že nástroj AnTuTu v testoch zvýhodňoval procesory Intel Atom. Je preto otázne, akú váhu môžeme týmto výsledkom prikladať.
Údajný výsledok novej verzie telefónu Samsung Galaxy S4 s čipom Snapdragon 800 (Zdroj: rbmen.blogspot.jp)
S blížiacim sa termínom vydania prvých produktov s novými procesormi Atom však môžeme očakávať stále viac únikov informácií, a tak sa všetko podstatné snáď už čoskoro dozvieme.